C 217/22
ET
Euroopa Liidu Teataja
20.6.2023
1.
SISSEJUHATUS
1.
9. märtsil 2023 võttis Euroopa Komisjon vastu soovituse nõukogu otsuse kohta, millega antakse luba alustada läbirääkimisi Euroopa Liidu ja Boliivia Paljurahvuselise Riigi vahelise lepingu üle, mis käsitleb isikuandmete vahetamist Euroopa Liidu Õiguskaitsekoostöö Ameti (Europol) ja Boliivia ametiasutuste vahel, kelle pädevusse kuulub võitlemine raske kuritegevuse ja terrorismiga Soovitusele on lisatud selle vastav lisa.
2.
Soovituse eesmärk on alustada läbirääkimisi Boliivia Paljurahvuselise Riigiga, et allkirjastada ja sõlmida rahvusvaheline leping, mis võimaldab isikuandmete vahetamist Europoli ja Boliivia ametiasutuste vahel, kelle pädevusse kuulub võitlemine raske kuritegevuse ja terrorismiga.
Soovituse lisas on sätestatud nõukogu läbirääkimisjuhised komisjonile, st eesmärgid, mida komisjon peaks ELi nimel läbirääkimistel püüdma saavutada.
3.
Soovituse seletuskirjas hindab komisjon, et Ladina-Ameerika organiseeritud kuritegelikud rühmitused on tõsine oht ELi sisejulgeolekule, sest nende tegevus on üha enam seotud mitmete kuritegudega liidus, eelkõige uimastikaubanduse valdkonnas (2).
Europoli 2021. aasta ELi raske ja organiseeritud kuritegevuse ohtude hinnangus (SOCTA) rõhutatakse, et Ladina-Ameerikast smugeldatakse ELi enneolematutes kogustes ebaseaduslikke uimasteid, millega teenitakse mitme miljardi eurone kasum, mida kasutatakse mitmesuguste (rahvusvaheliste ja ELis asuvate) kuritegelike organisatsioonide rahastamiseks ja õigusriigi nõrgestamiseks ELis (3).
4.
Suurem osa ELis konfiskeeritud uimastitest transporditakse meritsi, peamiselt merekonteinerites (4), ja need saadetakse ELi otse tootmisriikidest ning ka lähtekoha naaberriikidest Ladina-Ameerikas (5).
Boliivia on suuruselt kolmas kokakasvatusriik maailmas, selles kasvatatakse 12,5 % kogu maailma toodangust (6).
5.
Europol on oma programmdokumendis aastateks 2022–2024 muu hulgas märkinud, et kasvav nõudlus uimastite järele ja suurenenud uimastikaubanduse marsruudid ELi põhjendavad tõhustatud koostöö vajadust Ladina-Ameerika riikidega.
Sellega seoses lisati 2022. aasta detsembris Boliivia Europoli prioriteetsete partnerite loetellu, kellega amet võib sõlmida koostöökokkuleppeid (7).
6.
Euroopa Narkootikumide ja Narkomaania Seirekeskus (EMCDDA) on nimetanud Boliivia oluliseks rahvusvaheliseks partneriks ka kokaiini ülemaailmse pakkumise vähendamisel.
7.
Käesolev Euroopa Andmekaitseinspektori arvamus esitatakse Euroopa Parlamendi ja nõukogu määruse (EL) 2018/1725 (8) (ELi isikuandmete kaitse määrus) artikli 42 lõike 1 kohaselt vastusena Euroopa Komisjoniga konsulteerimisele 9. märtsil 2023.
Euroopa Andmekaitseinspektor väljendab heameelt, et temaga konsulteeriti seoses Euroopa Komisjoni soovitusega, ja eeldab, et viide käesolevale arvamusele lisatakse nõukogu otsuse preambulisse.
(2) Vt soovituse seletuskirja lk 2.
(3) Euroopa Liidu hinnang raske ja organiseeritud kuritegevuse põhjustatud ohtudele.
Korruptiivne mõju: organiseeritud kuritegevuse infiltreerumine Euroopa majandusse ja ühiskonda ja selle põhjustatud kahju , lk 12.
(4) Europol and the global cocaine trade, avaldatud aadressil https://www.emcdda.europa.eu/publications/eu-drug-markets/cocaine/ europe-and-global-cocaine-trade_en.
(5) Europol and the global cocaine trade, avaldatud aadressil at https://www.emcdda.europa.eu/publications/eu-drug-markets/cocaine/ europe-and-global-cocaine-trade_en.
(6) EU Drug Market: Cocaine, lk 10, avaldatud aadressil EU Drug Market: Cocaine | www.emcdda.europa.eu.
(7) Seletuskiri, lk 2.
(8) Euroopa Parlamendi ja nõukogu määrus (EL) 2018/1725, 23. oktoober 2018, mis käsitleb füüsiliste isikute kaitset isikuandmete töötlemisel liidu institutsioonides, organites ja asutustes ning isikuandmete vaba liikumist, ning millega tunnistatakse kehtetuks määrus (EÜ) nr 45/2001 ja otsus nr 1247/2002/EÜ (ELT L 295, 21.11.2018, lk 39).